Broj: 711-I-1475-M-264/22-02-21

Zagreb, 20. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), **na zahtjev obveznika Tomislava Masten, direktora trgovačkog društva** **Vodoopskrba i odvodnja Zagrebačke županije d.o.o. za vodoopskrbu i odvodnju,** za davanjem mišljenja Povjerenstva,na 172. sjednici održanoj dana 20. svibnja 2022.g. daje sljedeće:

**MIŠLJENJE**

**Obveznik Tomislav Masten, direktor trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnju, može koristiti službeno vozilo trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnju u svrhu koja je povezana ili se može dovesti u svezu s izvršavanjem dužnosti direktora trgovačkog društva, ako je to propisano zakonom, drugim podzakonskim općim aktom ili općim aktom navedenog trgovačkog društva, te za one privatne potrebe koje se uobičajeno i u manjem opsegu izvršavaju uz korištenje vozila za službene svrhe, pri čemu treba voditi računa da prilikom korištenja službenog vozila ne dođe do zlouporabe posebnih prava obveznika, jer bi isto predstavljalo povredu odredbi ZSSI/21-a.**

Obrazloženje

Zahtjev za davanjem mišljenja Povjerenstva podnio je Tomislava Masten, direktor trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnju. U knjigama ulazne pošte Povjerenstva zahtjev je zaprimljen 10. svibnja 2022. pod poslovnim brojem 711-U-4892-M-264/22-01-5, povodom kojeg se vodi predmet broj M-264/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI/21-a. Stoga je Tomislav Masten povodom obnašanja dužnosti direktora trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnju, čiji su osnivači/članovi GRAD DUGO SELO, GRAD SVETI IVAN ZELINA, GRAD VRBOVEC, GRAD IVANIĆ - GRAD, OPĆINA RUGVICA, OPĆINA KRIŽ, OPĆINA BRCKOVLJANI, OPĆINA KLOŠTAR IVANIĆ, OPĆINA DUBRAVA, OPĆINA GRADEC, OPĆINA FARKAŠEVAC, OPĆINA PRESEKA, OPĆINA BEDENICA i OPĆINA RAKOVEC, a što je utvrđenom uvidom u Registar nadležnog Trgovačkog suda, dužan pridržavati se odredbi ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je trgovačko društvo Vodoopskrba i odvodnja Zagrebačke županije d.o.o. društvo s ograničenom odgovornošću u vlasništvu jedinica lokalne samouprave koje u svojoj dugotrajnoj imovini ima službeno (osobno) vozilo oznake Ml. Odlukom o načinu i uvjetima uporabe vozila u privatne svrhe te načinu utvrđivanja plaće po toj osnovi član Uprave - direktor Društva ima na korištenju predmetno vozilo, koje može koristiti za službene i za privatne potrebe, bez ograničenja, a po osnovi upotrebe službenog vozila u privatne svrhe, direktoru se utvrđuje plaća u naravi.

Obveznik traži mišljenje Povjerenstva može li mu s obzirom na zakonske odredbe, društvo Vodoopskrba i odvodnja Zagrebačke županije d.o.o. obračunavati plaću u naravi u visini 1% nabavne vrijednosti vozila.

Također obveznik u zahtjevu navodi da su godišnjim popisom zaliha materijala na skladištu utvrđeni inventurni manjkovi te traži mišljenje Povjerenstva može li mu društvo Vodoopskrba i odvodnja Zagrebačke županije d.o.o. obračunati plaću u naravi, u visini utvrđenih manjkova.

Člankom 21. stavkom 1. točka 1. Zakona o porezu na dohodak („Narodne novine“, broj 115/16., 106/18., 121/19., 32/20. i 138/20 u daljnjem tekstu: Zakon o porezu na dohodak) propisano je da se primicima po osnovi nesamostalnog rada (plaćom) smatraju svi primici koje poslodavac u novcu ili u naravi isplaćuje ili daje radniku po osnovi radnog odnosa, prema propisima koji uređuju radni odnos, a to su: a) plaća koju poslodavac isplaćuje radnicima u svezi sa sadašnjim radom, prijašnjim radom po osnovi prijašnjeg radnog odnosa bez obzira na sadašnji status te osobe – umirovljenik ili neki drugi status, i to ako se radi o plaći za rad koji je obavljen za vrijeme radnog odnosa i možebitne druge isplate na koje je radnik imao pravo u vrijeme toga radnog odnosa neovisno kada je u toj godini prestao radni odnos, odnosno raskinut ugovor o radu ili budućim radom po osnovi sadašnjeg radnog odnosa, b) primici po osnovi naknada, potpora, nagrada i drugog, koje poslodavac isplaćuje ili daje radnicima iznad propisanih iznosa, c) plaća koju radniku umjesto poslodavca isplati druga osoba, d) naknada članu uprave i/ili izvršnom direktoru koji kao radnik u radnom odnosu obavlja određene poslove za poslodavca sukladno zakonu kojim se uređuju radni odnosi, e) premije osiguranja koje poslodavci plaćaju za svoje radnike po osnovi životnog osiguranja, osiguranja njihove imovine, privatnoga zdravstvenog osiguranja, dopunskog i dodatnog zdravstvenog osiguranja iznad propisanog iznosa i dobrovoljnoga mirovinskog osiguranja iznad propisanog iznosa i f) svi drugi primici koje poslodavac isplaćuje ili daje radniku vezano uz radni odnos i odnos poslodavca i radnika bez obzira na oblik i način isplate ili temelja za isplatu, osim ako je ovim Zakonom drukčije uređeno

Člankom 21. stavkom 1. Zakona o porezu na dohodak propisano je da se primicima u naravi smatraju korištenje zgrada, prometnih sredstava, povoljnije kamate pri odobravanju kredita i druge pogodnosti koje poslodavci i isplatitelji primitka, odnosno plaće iz stavaka 1. i 2. ovoga članka daju radnicima i fizičkim osobama koje ostvaruju primitke iz stavaka 1. i 2. ovoga članka.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo prvenstveno napominje da je Dopunom Smjernice ukazalo koji se primitci ostvareni uz plaću ne bi smatrali zabranjenom dodatnom naknadom u smislu članka 7. točke d) ZSSI/21-a. S obzirom da je korištenje službenog automobila povezano sa troškovima prijevoza u obnašanju javne dužnosti, isto ne bi bilo suprotno toj zakonskoj odredbi.

Međutim, obveznik Tomislav Masten u obnašanju dužnosti direktora trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnjumože koristiti službeno vozilo ako je to propisano zakonom, drugim podzakonskim općim aktom ili općim aktom navedenog trgovačkog društva.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga obveznik Tomislav Masten može koristiti službeno vozilo trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnjuza službene svrhe tijekom cijelog dana, kao što je dolazak i odlazak na posao, odlazak na sastanke radi ostvarivanja poslovnih i drugih interesa navedenog trgovačkog društva, odlazak na službeni put te za svaku drugu svrhu koja se može dovesti u svezu s izvršavanjem dužnosti direktora trgovačkog društva.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom.

Ukoliko bi obveznik koristio službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti (npr. radi odlaska na godišnji odmor), radilo bi se postupanju koje bi Povjerenstvo sagledavalo u kontekstu moguće zlouporabe posebnih prava obveznika, odnosno moguće zakonske povrede iz članka 7. točke c) ZSSI/21-a.

U odnosu na pitanje može li trgovačko društvo direktoru obračunati plaću u naravi, u visini utvrđenih inventurnih manjkova zaliha materijala na skladištu, Povjerenstvo ističe kako ono nije ovlašteno davati upute koje se odnose na način obračuna plaće u smislu poreznih propisa, no ukazuje obvezniku kako manjak zaliha materijala nije naveden kao primitak u naravi u članku 21. stavku 3. Zakona o porezu na dohodak. Prilikom donošenja odluke vezano za obračun inventurnih manjkova zaliha materijala na skladištu, potrebno je voditi računa da takav obračun bude u skladu s pozitivnim propisima Republike Hrvatske.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Tomislav Masten, elektroničkom dostavom
2. Objava na internetskoj stranici Povjerenstva
3. Pismohrana